John Owen (Iohannes Audoenus, 1564-1622)

*Venus*

Principium dulce est, at finis amoris amarus;  
     laeta venire Venus, tristis abire solet.  
Flumina quaesitum sic in mare dulcia currunt;  
     postquam gustarunt aequor, amara fluunt.

*De vita et Venere*

Omnis ad extremum properet licet actio finem;  
     oderunt finem vita Venusque suum.

*Homo*

Cor, nisi cura, nihil; caro nil, nisi triste cadaver;   
     nasci, aegrotare est; vivere, saepe mori.

*Ad Ponticum*

Saepe rogas, 'Quot habes annos?' respondeo: 'Nullos.'  
     Quomodo? quos habui, Pontice, non habeo.

*Christus in cruce*

In medio Christus latronum quando pependit,   
     aut numquam, aut 'virtus' tunc fuit 'in medio.'

*Secretum amoris*

Rarus amatur amans; ut ameris, amabilis esto  
     omnibus; a nulla vis ut ameris? Ama!

*Amantes*

Est amor in nobis, in lignis ut latet ignis,  
     ignis uti lignum, nos levis urit amor.   
ligna sed in cineres vanescunt, ignis in auras;   
     nos cinis, et noster, quid nisi fumus, amor?

*Ultima linea*

Ultimus est vitae mors actus amara iocosae.   
     Cuius vita fuit seria, mors iocus est.

*Amo, vocis passivae, amor, activae*   
Quisquis amat, servit, dominatur quisquis amatur;  
     quisquis amat patitur, quisquis amatur agit.

*Parum, nihil: nimis, satis*

Pauper in orbe parum, mendicus nil habet usquam,  
     dives habet nimium. Quis nisi nemo satis?

*Mors*

Humanum in terris nihil est quod non sit humandum.   
     Avolat hinc animus, cetera sorbet humus.

*Dives*

Deterior fio, fieri dum ditior opto;  
     maior me fieri molior, haud melior.

*Amor coniugalis*

Plurimus in caelis amor est, connubia nulla;  
     coniugia in terris plurima, nullus amor.

*Contemptus mundi*

Felicem vitam vis vivere? Spernito vitam.   
     Vivit enim misere cui sua vita placet.

*Paradoxon*

Descendit tristem licet atheus omnis in Orcum,   
     nullus in Inferno est atheus, ante fuit.